Αντόνιο ντε Νίγκρις

Ο Αντόνιο ντε Νίγκρις Γκουαχάρδο (Antonio de Nigris Guajardo, η ορθή προφορά είναι Αντόνιο δε Νίγρις, ισπανική προφορά ΔΦΑ: [anˈtonjo ðe ˈniɣɾis], 1 Απριλίου 1978 - 16 Νοεμβρίου 2009) ήταν διεθνής Μεξικανός επιθετικός ποδοσφαιριστής, με πλούσια καριέρα σε πολλά πρωταθλήματα στην Αμερική και την Ευρώπη. Πέθανε πρόωρα από καρδιακό πρόβλημα στις 16 Νοεμβρίου 2009, σε ηλικία 31 ετών, ενώ κοιμόταν στο σπίτι του στη Λάρισα, με την ομάδα της οποίας, την Α.Ε. Λάρισα, αγωνιζόταν από τον Αύγουστο του 2009. Είχε ύψος 1,86 μ., φορούσε το νούμερο 9 και είχε το παρατσούκλι Ελ Τάνο.

 Ο Αντόνιο ντε Νίγκρις γεννήθηκε στο Μοντερρέι του Μεξικού την 1η Απριλίου 1978. Ασχολήθηκε με το ποδόσφαιρο από πολύ μικρός και αναδείχθηκε μέσα από την ομάδα της γενέτειράς του, στην οποία αγωνίστηκε τρεις σεζόν πετυχαίνοντας 37 γκολ σε 65 ματς. Ως παίκτης της Μοντερρέι κλήθηκε στην εθνική ομάδα του Μεξικού, στην οποία έκανε ντεμπούτο το 2001. Από το 2002 άρχισε να περιπλανιέται ανά τον κόσμο και ως το 2009 αγωνίστηκε σε έξι διαφορετικά πρωταθλήματα, με 12 διαφορετικούς συλλόγους, σε τρεις ηπείρους. Αγωνιζόταν ως κεντρικός επιθετικός, συχνά με το νούμερο 9, και είχε γεμάτες σεζόν με τις περισσότερες ομάδες που έπαιξε. Μεταξύ άλλων αγωνίστηκε στις μεξικανικές ΚΦ Μοντερρέι, Αμέρικα, Πουέμπλα και Νασιονάλ (ή UNAM), με την οποία έπαιξε στον τελικό του Κόπα Σουδαμερικάνα το 2005, όπου η ομάδα του ηττήθηκε στα πέναλτι από την Μπόκα Τζούνιορς της Αργεντινής. Στην Ισπανία έπαιξε στις Βιγιαρρεάλ, Πόλι Εχίδο και στην Κολομβία στην Όνσε Κάλδας, με την οποία αγωνίστηκε στον τελικό του Διηπειρωτικού Κυπέλλου το 2004 και σκόραρε στη διαδικασία των πέναλτι στο τέταρτο από τα οκτώ της ομάδας του, η οποία τελικά ηττήθηκε με 7-8, έπειτα από έναν άγονο με 0-0 αγώνα. Το 2006 μεσολάβησε ένα σύντομο πέρασμα από τη Σάντος της Βραζιλίας και την κινεζική Λανόνγκ. Στη συνέχεια αγωνίστηκε τρία χρόνια στην Τουρκία, σε τρεις διαφορετικούς συλλόγους: Γκαζιάντεσπορ, Άνκαρασπορ και Ανκαραγκουτσού. Στην Τουρκία ξαναβρήκε τον καλό εαυτό του, σε τρεις σεζόν πέτυχε 24 γκολ σε 78 ματς, με αποτέλεσμα το 2008 να κληθεί ξανά στην εθνική ομάδα. Το καλοκαίρι του 2009 το ιατρικό επιτελείο της Ανκαραγκιουτσού τον ενημέρωσε ότι είχε γενετική δυσπλασία στην καρδιά, πρόβλημα το οποίο μπορεί να αποβεί θανατηφόρο αν συνεχίσει να αγωνίζεται μετά την ηλικία των 30 ετών. Όμως, θέλησε να συνεχίσει να αγωνίζεται, προσδοκώντας να κληθεί στην εθνική ομάδα για τους αγώνες της τελικής φάσης του Παγκοσμίου Κυπέλλου το 2010. Όμως, η τουρκική ομάδα δεν θέλησε να αναλάβει την ευθύνη και δεν του ανανέωσε το συμβόλαιο. Έτσι ο ντε Νίγκρις έφυγε από την Τουρκία και στις 27 Αυγούστου 2009 υπέγραψε στη Α.Ε. Λάρισα. Με την ελληνική ομάδα πρόλαβε να αγωνιστεί μόλις σε επτά ματς της Σούπερ Λίγκα. Τα ξημερώματα της 16ης Νοεμβρίου 2009 η γυναίκα του Σόνια διαπίστωσε πως είχε δυσφορία. Ειδοποίησε για βοήθεια αλλά πριν φτάσει, ο Αντόνιο άφησε την τελευταία του πνοή. Ο ντε Νίγκρις έκανε ντεμπούτο στην εθνική ομάδα στις 7 Μαρτίου 2001 στον ισόπαλο 3-3 φιλικό αγώνα κατά της Βραζιλίας πετυχαίνοντας το δεύτερο γκολ της ομάδας του. Συμμετείχε με το Μεξικό στο Κόπα Αμέρικα 2001, όπου το Μεξικό έφτασε ως τον τελικό, καθώς και στους προκριματικούς αγώνες για το Παγκόσμιο Κύπελλο του 2002, χωρίς να κληθεί στην τελική φάση. Στην εθνική ομάδα κλήθηκε ξανά έπειτα από επτά χρόνια, για ένα φιλικό με τις ΗΠΑ στις 6 Φεβρουαρίου 2008, στο οποίο αντικαταστάθηκε και έπαιξε για τελευταία φορά σε ένα φιλικό με την Γκάνα λίγο καιρό αργότερα. Συνολικά με την εθνική του Μεξικού αγωνίστηκε σε 17 ματς. Πέτυχε 4 γκολ στα εξής ματς: 7/3/2001: με Βραζιλία (σκορ: 3-3), φιλικό. 25/3/2001: με Τζαμάικα (σκορ: 4-0), προκριματικά παγκοσμίου κυπέλλου (2 γκολ). 23/8/2001: με Λιβερία (σκορ: 5-4), φιλικό. Με τη γυναίκα του Σόνια απέκτησε μια κόρη, τη Μιράντα, ηλικίας πέντε ετών το έτος θανάτου του. Ποδοσφαιριστής είναι και ο μικρότερος αδελφός του Άλντο (Jesús Aldo de Nigris Guajardo), που αγωνίζεται στο μεξικανικό πρωτάθλημα. Έχει κι έναν μεγαλύτερο αδελφό, τον Αλφόνσο (Alfonso de Nigris Guajardo), που είναι ηθοποιός και μοντέλο. Κόπα Αμέρικα (φιναλίστ): 2001 με την εθνική Μεξικού Διηπειρωτικό Κύπελλο (φιναλίστ): 2004 με την Όνσε Κάλδας Κολομβίας. Κόπα Σουδαμερικάνα (φιναλίστ): 2005, με τη Νασιονάλ Μεξικού (UNAM). Άρη Γκουντρουμάνη, “Σοκ και δάκρυα… Η Λάρισα πενθεί για τον αιφνίδιο χαμό του Αντόνιο ντε Νίγκρις”, εφ. Ελευθεροτυπία, 17-11-2009, σελ. 52.